Euroopa keskpanga suunis,

7. juuli 1998,

euro pangatähti käsitlevate teatavate sätete kohta, mida on muudetud 26. augustil 1999

(EKP/1999/3)

(1999/656/EÜ)

EUROOPA KESKPANGA NÕUKOGU,

võttes arvesse Euroopa Ühenduse asutamislepingut (edaspidi "asutamisleping"), eriti selle artikli 106 lõiget 1,

Euroopa Keskpankade Süsteemi ja Euroopa Keskpanga põhikirja (edaspidi "põhikiri") artikleid 12.1, 14.3 ja 16,

EKP 7. juuli 1998. aasta otsust EKP/1998/6 euro pangatähtede nimiväärtuste, omaduste, reprodutseerimise, vahetamise ja ringlusest kõrvaldamise kohta, [1] mida on muudetud EKP 26. augusti 1999. aasta otsusega (EKP/1999/2), [2]

ning arvestades, et:

(1) Euroopa Keskpank (EKP) sai euro pangatähtede kujunduse autoriõiguse Euroopa Rahainstituudilt (ERI); seda autoriõigust tuleb hallata ja selle täitmist tagada muu hulgas kõikides osalevates liikmesriikides vastavalt igaühe siseriiklikule õigussüsteemile ning seega on nõutav vastavate funktsioonide andmine riikide keskpankadele;

(2) euro pangatähtede võltsimisevastase kaitse tõhustamiseks on soovitatav asutada võltsingute analüüsi keskus (Counterfeit Analysis Centre; CAC), milles saaks ühendada osalevate liikmesriikide ja EKP ressursid ning mis eeldaks Euroopa Keskpankade Süsteemis teatavate reeglite kehtestamist;

(3) et avalikkus oleks rohkem teadlik EKP poolt vastu võetud otsustest pangatähtede liikide või seeriate käibest kõrvaldamise kohta, peetakse vajalikuks avaldada teated lisaks EKP otsuse ametlikule avaldamisele Euroopa Ühenduste Teatajas ka siseriiklikus meedias ning panna see ülesanne riikide keskpankadele;

(4) põhikirja artiklite 12.1 ja 14.3 kohaselt on EKP suunised ühenduse õiguse lahutamatu osa,

ON VASTU VÕTNUD KÄESOLEVA SUUNISE:

Artikkel 1

Autoriõiguse teostamine

1. Riikide keskpangad võtavad oma siseriikliku õigussüsteemi kohaselt kõik vajalikud ja võimalikud meetmed, tagamaks et EKP autoriõigust euro pangatähtede kujundusele ei rikuta.

2. Kui riigi keskpank saab teada tema riigi territooriumil aset leidnud euro pangatähtede lubamatust reprodutseerimisest, võtab ta viivitamata meetmeid, et tagada sellise reprodutseerimise lõpetamine ja kõigi selliselt valmistatud eksemplaride kõrvaldamine, ning teatab sellest viivitamata EKP-le.

3. EKP juhatus võib anda juhiseid, kas olukorras on vaja reprodutseerimise eest vastutava isiku suhtes algatada tsiviil- või kriminaalmenetlus või mitte. Kohtumenetluse läbiviimisel pöördub EKP riigi keskpanga poole: ta annab neile vastavad juhised ja vajalikud volitused. Kõik kohtukulud kannab EKP.

4. Riikide keskpangad teatavad EKP-le igast üksikust loast euro pangatähtede kujundust reprodutseerida, mis on antud EKP otsuse EKP/1998/6 alusel.

Artikkel 2

Katkiste või rikutud euro pangatähtede vahetamine

1. Riikide keskpangad peavad otsuse EKP/1998/6 nõuetekohaselt rakendama.

2. Otsuse EKP/1998/6 rakendamisel, arvestades mis tahes seaduslikke piiranguid, võivad riikide keskpangad hävitada mis tahes katkised või rikutud euro pangatähed või nende tükid pärast kuuekuulist perioodi, kui nende säilitamiseks või taotlejale tagastamiseks puudub õiguslik alus.

3. Riikide keskpangad määravad ühe organi või asutuse, kes võtab vastu otsuseid katkiste või rikutud euro pangatähtede vahetamise kohta otsuse EKP/1998/6 artikli 3 lõike 1 punktis b sätestatud juhtudel ja teatab sellest EKP-le.

Artikkel 3

Võltsingute analüüsi keskus ja valeraha andmebaas

1. EKPS võltsingute analüüsi keskuse ja valeraha andmebaasi (counterfeit currency database; CCD) asutab EKP ning neid juhitakse EKP egiidi all. Võltsingute analüüsi keskuse loomisega tahetakse tsentraliseerida EKP ja riikide keskpankade poolt emiteeritud euro pangatähtede võltsimisega seotud tehnilist analüüsi ja andmeid. Kõiki asjakohaseid tehnilisi ja statistilisi andmeid euro pangatähtede võltsimise kohta hoitakse keskselt valeraha andmebaasis.

2. Võltsingute analüüsi keskuse ja valeraha andmebaasi asukoht on Frankfurt Maini ääres. Nõukogu määrab võltsingute analüüsi keskuse juhi, kiidab heaks keskuse eelarve ning korraldab töötajate värbamise ja ressursside hankimise.

3. Arvestades õiguslikke piiranguid, annavad riikide keskpangad võltsingute analüüsi keskusele tehniliseks uurimiseks ja keskseks klassifitseerimiseks nende valduses olevad euro pangatähtede uut liiki võltsingute originaalid. Riikide keskpangad annavad oma eelhinnangu selle kohta, kas konkreetne võltsing kuulub klassifitseeritud liiki või uude kategooriasse.

4. Kõik valeraha andmebaasi tehnilised andmed on kättesaadavad EKP-le ja osalevate liikmesriikide keskpankadele. Võltsingute analüüsi keskus teeb osalevate liikmesriikide politseiga, Europoliga ja Euroopa Komisjoniga vajadusel koostööd, lähtudes nende pädevusvaldkonnast. Võltsingute analüüsi keskuse töötajad võivad vastava taotluse korral esineda kohtumenetlustes tehniliste ekspertidena. Kõik siseriiklike asutuste kontaktid võltsingute analüüsi keskusega toimuvad koos vastava riigi keskpangaga.

Artikkel 4

Pangatähtede kõrvaldamine

Riikide keskpangad teevad EKP nõukogu poolt otsustatud euro pangatähtede liikide või seeriate kõrvaldamise teatavaks omal kulul siseriiklikes ajalehtedes, järgides kõiki EKP juhatuse poolt antud juhiseid.

Artikkel 5

Lõppsätted

Käesolev suunis on adresseeritud osalevate liikmesriikide keskpankadele ja jõustub kohe.

Käesolev suunis avaldatakse Euroopa Ühenduste Teatajas.

Frankfurt Maini ääres, 26. august 1999

EKP nõukogu nimel

Willem F. Duisenberg

[1] EÜT L 8, 14.1.1999, lk 36.

[2] EÜT L 258, 5.10.1999, lk 29.

--------------------------------------------------